  Майя Бывальцева Туннэ, 3-тӥ инвожое, Ижкарысь Киров нимо паркын финн-угор калыкъёслэн «Воршуд» фестивальзы усьтӥськоз. 18 часын бадӟым концерт кутскоз. Со сярысь ивортэ Удмуртиысь тӧролэн но кивалтэтлэн пресс-службазы. Фестивалез усьтон концертэ элькунысь валтӥсь фольклор коллективъёс пыриськозы. Соос пӧлын кырӟанъя но эктонъя «Айкай» театр но калык эктонъёсъя «Чебеляй» студия. 4-тӥ инвожое быдэс нунал ӵоже паркын «Шулдыр сюан» праздник ортчоз. Фестивале пыриськисьёс но вань мылкыд карисьёс удмурт сюанэз адӟыны быгатозы. Отын ик «Воршуд» фестивальлэсь валтӥсь тодметсэ — Яратонлэсь кускерттонзэ пунон ужрад ортчоз (азьвылгес верамын вал, со 3-тӥ инвожое луоз шуыса, но нуналзэ воштӥзы - ред.). Озьы ик 4-тӥ инвожое, кӧснуналэ, Шарканын Тол Бабайлэн усадьбаяз нылпи коллективъёс понна фольклоръя «Гуждор» праздник ортчоз. Удмуртилэн тӧроез Александр Соловьёв верамъя, берло аръёсы туж зол шӧдӥське лулчеберлык, лул-сюлэм дунлыкъёс пала берытсконлэн кулэлыкез. «Пӧртэм арлыдъем адямиос вашкалаосмылэсь йылолъёссэс тодазы ваё, отын калыклэн лулыз утиськемын. Милям ужпуммы — со узырлыкез утён, но ватсан, сое асьме нылпиосмылы кельтон. Оскисько, «Воршуд» асьме калыкъёсмылэсь лулчеберетъя дунлыкъёссэс вӧлмытыны, творчествоя кусыпъёсты паськытатыны но юнматыны, яркыт коллективъёсты шараяны юрттоз», — верамын Соловьёвлэн фестивале люкаськемъёслы вазиськоназ. Кык арлы одӥг пол радъяськылӥсь «Воршуд» фестиваль финн-угор йылолъёсты утён но азинтон понна сюлмаськись адямиосты огазея. Котькудӥз фестиваль лулчеберетлэн соизлы яке таизлы ӧрезлы сӥземын. Ортчем аръёсы вал ни крезьгуро инструментъёсъя, кырӟанъя но эктонъя «Воршудъёс», озьы ик фестиваль сӥземын вал тулыс но гужем ортчытъяськись йылолъёслы, йӧскалык дӥськутлы. 7-тӥез фестиваль финн-угор калыкъёслэсь семьяен герӟаськем йылолъёссэс утьыны но вӧлмытыны ужпум пуктэ. Тегъёс: Мерлык Лулчеберет Ижкар Удмуртия АлександрСоловьёв финн-угоркалыкъёс  